-  రూ.14.61 లక్షల కోట్ల పెద్దనోట్లు కావాలి..
- రోజుకు వ్యవస్థలోకి వస్తున్నది కేవలం రూ.12,500 కోట్లే..
- సరిపడా నోట్లు అందుబాటులోకి రావడం ఇప్పట్లో కష్టమే..
- మూడున్నర నుంచి నాలుగు నెలల సమయం పట్టే అవకాశం
- సర్కారు ఖజానాకు రూ.4.15 లక్షల కోట్ల అదనపు ఆదాయం
నవతెలంగాణ, వాణిజ్య విభాగం : పెద్ద నోట్ల రద్దు కారణంగా ఏర్పడిన ప్రస్తుత అనిశ్చితి తొలిగి సాధారణ పరిస్థితులు నెలకొనేందుకు దాదాపు నాలుగు నెలల సమయం పట్టే అవకాశం కనిపిస్తోంది. దేశంలో నల్లధనాన్ని అరికట్టేందుకు సాహసోపేతమైన నిర్ణయం తీసుకున్న కేంద్ర సర్కారు.. ఇందుకు సంబంధించి ముందస్తు ఏర్పాట్లను మాత్రం ప్రణాళికబద్దంగా అమలు చేయడంలో విఫల మైంది. బ్యాంకులు, ఏటీఎంల వద్ద పెద్దపెద్ద క్యూలైన్లలో ప్రజలు పడుతున్న చిల్లర కష్టాలే ఇందుకు ప్రత్యక్ష నిదర్శనం. బడా నోట్ల రద్దు కారణంగా ఏర్పడిన సమస్యలు కేవలం 50 రోజుల్లోపు తొలగిపోతాయని.. సాధారణ పరిస్థితులు ఏర్పడుతాయని మోడీ సర్కారు చెబుతోంది. కానీ, సర్కారు, ఆర్‌బీఐ స్పందిస్తున్న తీరు.. చేపడుతున్న చర్యలు వ్యవస్థలో నగదు లభ్యత.. క్షేత్రస్థాయిలోని పరిస్థితులను విశ్లేషించి చూస్తే మాత్రం దేశంలో సాధారణ పరిస్థితులు నెలకొనాలంటే కనీసం మార్చి వరకు వేచి చూడాల్సిందేనని తెలుస్తోంది.
రూ.4.15 లక్షల కోట్లు సమాధికానున్నాయా...
భారతీయ రిజర్వు బ్యాంకు లెక్కల ప్రకారం దేశీయ ఆర్థిక రంగంలో చెలామణిలో ఉన్న నగదు విలువ రూ.17.17 లక్షల కోట్లు (26,500 కోట్ల డాలర్లు). ఈ మొత్తంలో రూ.500, రూ.1000 నోట్ల రూపంలో చెలామణిలో ఉన్న సొమ్ము వాటా 86 శాతం ఉంది. అంటే మొత్తం చెలామణిలో ఉన్న డబ్బులో రూ.14.61 లక్షల కోట్ల రూపాయల సొమ్ము 500, 1000 రూపాయల నోట్ల రూపంలోనే ఉందన్న మాట. అంటే ఈ రద్దు చేసిన రూ.14.61 లక్షల కోట్ల సొమ్మును ఇప్పుడు కొత్త కరెన్సీ నోట్లలోకి మార్చాలి. ఒక ప్రభుత్వ అంచనా ప్రకారం చెలామణిలో ఉన్న పెద్ద నోట్లలో 65 శాతం అంటే దాదాపు 9.5 లక్షల కోట్ల రూపాయల సొమ్ము అధికారికంగా చెలామణిలో ఉంది. మోడీ సర్కారు పెద్ద నోట్ల రద్దు నిర్ణయం తీసుకొనే నాటికి కేవలం 35 శాతం అంటే సుమారు రూ.5.11 లక్షల కోట్ల రూపాయలు మాత్రమే లెక్కకు అందుబాటులో లేకుండా ఉంది. అంటే ఇది బడా బాబుల బొక్కాసాల్లో, బస్తాల్లో, పరుపుల కింద, గోడల్లో మూలుగుతున్న సోమ్మన్న మాట.. ప్రస్తుతం నోట్ల రద్దు దెబ్బతో వ్యవస్థలోకి రూ.1-1.5 లక్షల కోట్ల నగుదు తిరిగి వ్యవస్థలోకి వచ్చి చేరుతుందని ఆర్‌బీఐ, సర్కారు భావిస్తుంది. సర్కారు కఠిన నిర్ణయాలు.. శిక్షల భయానికి పన్ను పరిధిలో చూపని, చెలామణిలోకి రాని దాదాపు రూ. 3.61-4.15 లక్షల కోట్ల సొమ్ము చీకట్లో శాశ్వతంగా సమాధికానున్నట్టుగా నిపుణులు అంచనా వేస్తున్నారు.
లోటు ఇప్పట్లో భర్తీ అయ్యేనా..
అధికారిక లెక్కలకు.. అందుబాటులో ఉన్న సోమ్ముకు మధ్య వ్యత్యాసం ఎక్కువగా ఉన్నప్పుడు సర్కారు గల్లంతయ్యే సొమ్ము స్థానంలో కొత్త కరెన్సీని జారీ చేస్తుంది. ఇది నేరుగా సర్కారు ఖాతాకు చేరుతుంది. ఈ లెక్క ప్రకారం దాదాపు రూ.4.15 లక్షల కోట్లకు పైగా సొమ్ము సర్కారు ఖజానాకు అదనంగా అందే అవకాశం ఉంది. అయితే ఈ లెక్క ప్రకారం పెద్ద నోట్ల రద్దుతో ఏర్పడిన రూ.14.61 లక్షల కోట్ల సొమ్మును కొత్త కరెన్సీ నోట్లతో భర్తీ చేసుందుకు గాను సర్కారు బ్యాంకులు, పోస్టాఫీసుల ద్వారా రోజుకు గరిష్టంగా రూ.12,500 కోట్ల విలువైన సొమ్మును కొత్త రూ.2000 నోట్ల జారీ ద్వారా భర్తీ చేస్తూ వస్తున్నారు. ఈ లెక్క ప్రకారం లెక్కించి చూస్తే వ్యవస్థలో సాధారణ పరిస్థితులు నెలకొనేందుకు 116 రోజులు పడుతుంది. కొత్త రూ.500 నోట్లు ఇంకా వార్తల్లో తప్ప వ్యవస్థలోకి పూర్తి స్థాయిలో చెలామణిలోకే రాలేదు. ఈ కరెన్సీ నోట్ల జారీ కూడా వేగం పుంజుకుంటే ఈ లోటు భర్తీ అయ్యేందుకు పట్టే సమయం కొంత తగ్గనుంది. ఎంత లేదన్నా కనీసం 75-90 రోజులకు పైగానే సమయం పట్టే అవకాశం ఉన్నట్టు లెక్కలు చెబుతున్నాయి. మోడీ సర్కారు నగదు చెలామణికి మరింత నిర్మాణాత్మక చర్యలను చేపట్టి వేగంగా వాటిని అమలు చేయకపోతే మాత్రం ప్రజల చిల్లర కష్టాలు తొలిగి ఇటీవలి వరకు ఉన్న సాధారణ పరిస్థితులు నెలకొనాలంటే దాదాపు మూడు నుంచి నాలుగు నెలల కాలం పడుతుందన్నది మాత్రం కాదనలేని సత్యంగా కనిపిస్తోంది.
ఏటీఎంలకు పోటెత్తిన రద్దీ..
న్యూఢిల్లీ: పెద్ద నోట్ల రద్దుకు తోడు బ్యాంకులకు సెలవు దినం కావడంతో ప్రజల చిల్లర కష్టాలు సోమవారం రెట్టింపయ్యాయి. నగదు తీసుకొనేందుకు ఏటీఎంలు ఒక్కటే మార్గంగా నిలవడంతో ఉదయం నుంచే ఏటీఎంల వద్ద జనాలు బారులు తీరడం కనిపించింది. దీంతో లోడ్‌ చేసిన గంటల్లోనే ఏటీఎంలు ఖాళీ అవడం కనిపించింది. గంటల తరబడి క్యూలలో పడిగాపులు పడ్డప్పటికీ కొందరికీ నిరాశే ఎదరైంది. చాలా చోట్ల నగదు లావాదేవీలు స్తంభించాయి. చిల్లర పాట్లతో వ్యాపారస్తులు బేరుమన్నారు. గిరాకీ లేక.. వచ్చిన వారు సరిపడా చిల్లరతో రాక కొనుగోళ్లు స్తంభించినట్లు వారు వాపోయారు.
చిన్న వ్యాపారులు, రెస్టారెంట్స్‌ యాజమానులు, రవాణాదారులకు నగదు కొరత కారణంగా భారీగా వ్యాపారాన్ని కోల్పోయారు. ఇది ఇలా ఉంటే దేశంలో పలు చోట్ల స్వల్ప ఘర్షణతో పాటు ఉద్రికత్త పరిస్థితులు నెలకొన్నాయి. పెద్ద ఎత్తున ప్రజలు బ్యాంకుల పొటెత్తడంతో సేవలు నిర్వహించడంలో బ్యాంక్‌ అధికారులు విఫలమయ్యారు.
మీ స్నేహితులకు రికమెండ్ చెయ్యండి